Quum mortalium mentes multociens intercipit oblivio, ea propter que ab ipsis geruntur litterarum apicibus ad sequencium memoriam, sepius commitenda, ego, Galterus Dei gratia Lingonensis Episcopus, presentibus et futuris litterarum attestatione notifico, quod Rauierius de Riuel Lingonensis Canonicus, pro remedio anime sue et anime Poncii auuncli sui, Lingonensis Archidiaconi, dedit Domino Herueio Abbati et Ecclesie sancti Stephani Divionis per manum nostram quod habebat de guageria pro triginta libris Trecensis monete a domino Guidone Archidiacono et Thesaurario in Ecclesia sancti Petri Lingonensis, et in pratis, et in terris cultis et incultis, et censibus, et terciis, et decimis, cum redditibus Ecclesiarum et ministrorum iusticiis sicum predictus Archidiaconus Guido possidere solebat, que omnia sunt de iure Ecclesie sancti Petri. Hanc donationem concessi et laudaui et mei impressione sigilli confirmaui, ideo ut memoriter recolatur et impugnator veritatis securius propellatur. Testes sunt dominus Girardus Lingonensis Archidiaconus et abbas sancti Petri Barrensis, decanus, Johannes de Villa, Diuionensis Canonicus.